เคาะขวาหาค่ากาแฟ
ตลาดหุ้นที่เป็นขาลง จะเล่นค่อนข้างยาก ยิ่งเป็นขาลงที่มาจากนักลงทุนต่างประเทศปรับพอร์ต ขายออกมาต่อเนื่อง และยังไม่รู้แน่ชัดว่าจะหยุดขายตอนไหน
ตลาดหุ้นที่เป็นขาลง จะเล่นค่อนข้างยาก ยิ่งเป็นขาลงที่มาจากนักลงทุนต่างประเทศปรับพอร์ต ขายออกมาต่อเนื่อง และยังไม่รู้แน่ชัดว่าจะหยุดขายตอนไหน
27 ก.พ. 2566

ตลาดหุ้นที่เป็นขาลง จะเล่นค่อนข้างยาก
ยิ่งเป็นขาลงที่มาจากนักลงทุนต่างประเทศปรับพอร์ต ขายออกมาต่อเนื่อง
และยังไม่รู้แน่ชัดว่าจะหยุดขายตอนไหน
ความยากในการเข้าลงทุนกลับทวีคูณ
เคยบอกไว้แล้วว่า เลี่ยงหุ้นกลุ่ม SET50 ที่ต่างชาติ เคยเข้าซื้อออกไปก่อน
ราคาหุ้นที่ต่างชาติปรับพอร์ต ด้วยการขายออกมา ต้องดูแนวรับกันดี ๆ
เช่น กลุ่มน้ำมัน และธนาคารที่นำโดย KBANK BBL และ KTB
ส่วนค้าปลีก คือ “ซีพีออลล์” CPALL ที่ผลประกอบการออกมาสร้างความน่าผิดหวัง กำไรต่ำกว่านักวิเคราะห์คาดไว้ ทำให้ราคาหุ้นปรับลง
ทว่า หากย้อนกลับไปดูกราฟก่อนหน้านี้ประมาณ 1 เดือน
ราคาหุ้น ซีพีออลล์ ปรับลงแบบ “ซึมลง” ต่อเนื่อง
ราคาจากระดับ 70 บาท ลงมาที่บริเวณ 60 บาท และรูปแบบการลงทุนไม่ได้ลงแบบพรวดหรือลงลิฟท์
แต่เป็นการค่อยทิ้งออก คล้ายกับ “ต้มกบ” นั่นแหละ
หากใครเข้าไปรับมาตั้งแต่ 70 บาท จะต้องเผชิญกับราคาหุ้นค่อย ๆ ปรับลงวันละนิดวันละหน่อย
พอมาดูพอร์ตย้อนหลัง 2-3 สัปดาห์
พอร์ตขาดทุนไปแล้ว 14-15%
จะขายตัดขาดทุนก็ทำใจลำบาก
จะซื้อถัวเฉลี่ย ก็ยังไม่รู้ว่า ราคาจะลงอีกหรือเปล่า
และเมื่อวานนี้ที่เด้งขึ้นมา เป็นเพียงทางเทคนิค หรือรับปัจจัยบวกช่วงสั้นเท่านั้น
กลุ่มแบงก์ เช่น KBANK เดิมนั้น คิดว่า ต้นทุนของเขาน่าจะอยู่บริเวณ 130 บาท +/-
ผ่านมาถึงตอนนี้ ไม่ค่อยแน่ใจแล้วล่ะ
พอย้อนกลับไปดูกราฟให้ชัด ๆ อีกครั้ง
ราคาหุ้นเริ่มขยับจาก 100 บาท ในช่วงเดือน สิงหาคม 2565 และน่าจะเป็นช่วงที่ต่างชาติเริ่มสะสม
จึงมีความเป็นไปได้ที่ต่างชาติอาจจะยังขายได้อีก (หากต้องการขายต่อ)
แต่กลุ่มแบงก์ยังพอมีข่าวดีบ้าง เกี่ยวกับการขึ้นเครื่องหมาย XD เพื่อจ่ายเงินปันผล
น่าจะมีการเข้ามาเก็งกำไรกันบ้างในช่วงก่อนขึ้น XD ประมาณ 1 เดือน แต่ยังต้องระวังด้วยว่า ต่างชาติจะสบช่องใช้โอกาสนี้ ดักขายทำกำไรต่อไป
เมื่อวานนี้ฟังนักวิเคราะห์บางคนบอกว่า หุ้นขาลงใกล้จบแล้วล่ะ
หรืออยู่ช่วงปลาย ๆ ของขาลงแล้ว
ส่วนนักวิเคราะห์บางคนยังมองในเชิงลบอยู่ว่า ดัชนีอาจมาแตะ 1,600 จุด ได้
หรืออาจจะลงมาที่บริเวณดังกล่าว หากต่างชาติยังไม่เพลามือ
และแรงซื้อจากกองทุนยังไม่ได้มากนัก
ประกอบกับผลประกอบการบริษัทจดทะเบียน (บจ.) งวดไตรมาส 4/65 ออกมา ต่ำกว่าคาด ยิ่งเป็นเซนติเมนต์เชิงลบกับผลประกอบการของบจ.ในไตรมาส 1/66
สภาพตลาดแบบนี้ ต้องนั่งดูกราฟระหว่างวันเป็นหลัก
หากลงลึก แล้วเข้าซื้อเพื่อหวังเด้งกลับ
จะต้องเข้าเร็วออกเร็วจริง ๆ
บวก 2-3 ช่อง เป็นค่ากาแฟ ก็น่าจะพอแล้ว